Zuma moet teen dán sê oor klagPresident Jacob Zuma reageer op vrae in die parlement op 17 Mei 2016 Foto: Ntswe Mokoena Dit spruit uit uitlatings wat Zuma in Januarie verlede jaar oor Jan van Riebeeck gemaak het toe hy onder meer gesê het die land se probleme het begin met die aankoms van Jan van Riebeeck. Adv. Anton Alberts, die VF Plus se parlementêre woordvoerder, het gesê Zuma het verder gesê dat talle stryde, oorloë, sterftes, die gryp van grond en die ontneming van inheemse mense se politieke en ekonomiese mag, daarop gevolg het. “In ŉ skrywe van die MRK word genoem dat ŉ soortgelyke klag saam met dié van die VF Plus gevoeg is.” Alberts het gesê dié verwikkeling is verblydend, maar dat dit nogtans jammer is dat daar eers opgetree word nadat die VF Plus die MRK in April vanjaar ingevolge die Wet tot die Bevordering van Toegang tot Inligting (Paia) versoek het om inligting te verskaf oor die rede waarom geen vordering gemaak word met ondersoek nie. “Die VF Plus se klag is reeds in Januarie verlede jaar ingedien, kort ná pres. Zuma se gewraakte uitsprake. In die brief wat die VF Plus in April aan die MRK geskryf het, is gevra waarom die kommissie oënskynlik onwillig is om pres. Zuma te ondersoek aangesien geen van verskeie klagtes teen die president in die laaste twee jaar afgehandel is nie.” Die VF Plus het ingevolge die Paia-wet inligting van die MRK aangevra wat lig sal werp op die klagtes en ondersoeke teen die president. Dit was nadat die MRK nie eens wou antwoord op die VF Plus se navrae oor die ondersoek nie. Alberts sê benewens die antwoorde wat die MRK ingevolge die Paia-wet aan die VF Plus moet verskaf, moet die MRK ook antwoord waarom hy toegelaat het dat die president ŉ duidelike sperdatum van 8 Mei verlede jaar verontagsaam het sonder dat teen hom opgetree is. Nadat die VF Plus se klag in Januarie verlede jaar ingedien is, het die MRK aanvanklik aangedui dat dit ondersoek word en dat die president teen 8 Mei op die bewerings moes antwoord. Daarna het niks gebeur nie en die VF Plus se navrae is nie beantwoord nie.